กรณีศึกษา การลงทุนสร้างอาณาจักรของ MQDC
หากเอ่ยถึงบริษัทอสังหาริมทรัพย์ ที่กำลังน่าจับตามองในเวลานี้ หนึ่งในนั้นคงต้องมีชื่อของ MQDC   เพราะเชื่อหรือไม่ว่า นี้คือบริษัทที่ครอบครองโครงการอสังหาริมทรัพย์ที่เป็นเมกะโปรเจ็กต์มูลค่าสูงของประเทศไทย อีกทั้งปัจจุบันมีถึง 24 โครงการที่อยู่ในมือมูลค่ารวมกันกว่า 300,000 ล้านบาท   หลายคนอาจสงสัยว่าแล้ว MQDC คือใคร? ลงทุนแมนจะเล่าให้ฟัง
15 ก.ค. 2563

MQDC X ลงทุนแมน
กรณีศึกษา การลงทุนสร้างอาณาจักรของ MQDC
หากเอ่ยถึงบริษัทอสังหาริมทรัพย์ ที่กำลังน่าจับตามองในเวลานี้
หนึ่งในนั้นคงต้องมีชื่อของ MQDC
เพราะเชื่อหรือไม่ว่า นี้คือบริษัทที่ครอบครองโครงการอสังหาริมทรัพย์ที่เป็นเมกะโปรเจ็กต์มูลค่าสูงของประเทศไทย อีกทั้งปัจจุบันมีถึง 24 โครงการที่อยู่ในมือมูลค่ารวมกันกว่า 300,000 ล้านบาท
หลายคนอาจสงสัยว่าแล้ว MQDC คือใคร?
ลงทุนแมนจะเล่าให้ฟัง
MQDC หรือ บริษัท แมกโนเลีย ควอลิตี้ ดีเวล็อปเม้นต์ คอร์ปอเรชั่น จำกัด
ก่อตั้งขึ้นในปี 2537 โดยคุณ ทิพพาภรณ์ อริยวรารมย์
โดยที่ผ่านมาบริษัทได้การยอมรับว่าเป็นผู้พัฒนาโครงการที่อยู่อาศัย luxury ระดับต้นๆ ของประเทศ เพราะไม่ว่าจะเป็นโครงการบ้านเดี่ยวสุดหรู คอนโดมิเนียม ก็ประสบความสำเร็จในเรื่องยอดขาย
ยกตัวอย่างที่สร้างปรากฏการณ์ก็คือ
โครงการคอนโดมิเนียม แมกโนเลียส์ วอเตอร์ฟรอนท์ เรสซิเดนซ์ ณ ไอคอนสยาม
แม้จะมีราคาขายเฉลี่ย 3 แสนบาท/ตารางเมตร ซึ่งเวลานี้มียอดโอนเกือบ 100%
และถ้าถามว่าโครงการไหนที่สร้างชื่อให้ MQDC เป็นที่รู้จักมากที่สุด
ก็น่าจะเป็น THE FORESTIAS โครงการอสังหาริมทรัพย์ที่เป็นเมกะโปรเจ็กต์มูลค่าสูงในประเทศไทย
บนถนน บางนา-ตราด กิโลเมตร 7 ซึ่งมีมูลค่า 125,000 ล้านบาท บนเนื้อที่ 398 ไร่
ที่น่าสนใจกว่าเรื่องของมูลค่าโครงการมหาศาลก็น่าจะเป็นเรื่องที่ THE FORESTIAS
กำลังจะมาตอบโจทย์การเลือกซื้อที่อยู่อาศัยของคนไทยที่กำลังจะเปลี่ยนไป
 
ทำไมถึงเป็นเช่นนั้น?
เคยสังเกตไหมว่า การระบาดของโควิด-19 ทำให้ไลฟ์สไตล์ชีวิตเรามีหลายอย่างที่เปลี่ยนไป โดยเราเองอาจไม่รู้ตัวด้วยซ้ำ
หลายคนพยายามลดการเดินทางออกจากบ้านให้น้อยลงเท่าที่จะทำได้
เพราะไม่ค่อยชอบกับการสวมหน้ากากอนามัย ทำให้รู้สึกอึดอัดหายใจลำบาก
จากนั้นก็หันมาชอปปิงสารพัดสินค้า, สั่งอาหาร, ดูหนัง ผ่านมือถือเพียงเครื่องเดียว
และนี่เองที่ทำให้มีการบัญญัติศัพท์ใหม่ที่ชื่อว่า “เศรษฐกิจติดบ้าน”
ปรากฏการณ์ที่เกิดขึ้น กำลังเริ่มไปสะกิดต่อมความคิดใครหลายคน
ว่าแท้จริงแล้ว ที่อยู่อาศัยในฝันอาจไม่ใช่คอนโดเล็กๆ ใจกลางเมืองที่มีไว้นอนหลับพักผ่อนอย่างเดียว แต่...เมื่อเรามีเวลาอยู่บ้านมากขึ้น ก็ทำให้เราอาจกำลังมองหาที่อยู่อาศัยที่มาเติมเต็มความสุขในชีวิตและคนในครอบครัว
ซึ่ง THE FORESTIAS ก็มาตอบโจทย์เรื่องเหล่านี้ได้ครบถ้วน
เมื่อทุกๆ โครงการที่อยู่อาศัยในเมืองแห่งนี้ จะมีพื้นที่กว้างขวาง
และทุกตารางเมตรก็จะถูกออกแบบให้เป็นที่อยู่อาศัยสำหรับครอบครัวหลากหลายช่วงวัย
ที่น่าสนใจอีกเรื่องของโครงการนี้ก็คือการมีผืนป่าขนาดใหญ่ 30 ไร่ไว้ตรงใจกลางของโครงการ
ซึ่งเป็นการนำธรรมชาติให้กลับมาใกล้ชิดกับมนุษย์เมืองอย่างเรา
แล้วนอกจาก THE FORESTIAS ที่เตรียมเปิดตัวในปีหน้า MQDC ยังมีโครงการอสังหาริมทรัพย์ อะไรที่น่าสนใจอยู่ในมือตัวเองอีกบ้าง?
หากนับโครงการทั้งหมดที่อยู่ระหว่างก่อสร้าง, พัฒนาเสร็จแล้ว, อยู่ระหว่างการขาย จนถึงรอโอน รวมกันทั้งหมด 24 โครงการ มูลค่ารวมกันมากกว่า 300,000 ล้านบาท
ที่น่าสนใจก็คือโครงการเกือบทั้งหมดของ MQDC จะอยู่ในระดับ luxury และ Super luxury
ซึ่งที่ผ่านมาก็ได้รับการตอบรับจากตลาดเป็นอย่างดี
แมกโนเลียส์ วอเตอร์ฟรอนท์ เรสซิเดนซ์ ณ ไอคอนสยาม จำนวน 379 ยูนิต มียอดโอนเกือบ 100%
เดอะ เรสซิเดนซ์ แอท แมนดาริน โอเรียนเต็ล กรุงเทพฯ จำนวน 146 ยูนิต มียอดโอนเกือบ 70%
โดยมูลค่าทั้ง 2 โครงการรวมกันกว่า 20,000 ล้านบาท
ซึ่งมียอดโอนรวมกันแล้วมากกว่า 15,000 ล้านบาท
อย่างไรก็ตามแม้เวลานี้โควิด-19 ยังคงสร้างความเสียหายให้เศรษฐกิจไทยอย่างต่อเนื่อง
ซึ่งก็ส่งผลให้กำลังซื้อผู้บริโภคยังอยู่ในสภาวะอ่อนแอยังไม่กลับมาแข็งแรงเหมือนเดิม
แต่ในมุมของ MQDC เองนั้นก็ยังเชื่อมั่นว่าในอีกไม่นานเศรษฐกิจไทยก็จะค่อยๆ ฟื้นตัวในไม่ช้า
พอเป็นแบบนี้ก็เลยทำให้ MQDC กำลังศึกษาถึงความเป็นไปได้เพื่อเตรียมจะเปิดเพิ่มอีก 3-5 โครงการ ในเร็วๆนี้
และมีข่าวว่าเร็วๆ นี้ ทาง MQDC เตรียมแผนการระดมทุนครั้งใหญ่
มีวัตถุประสงค์เพื่อขยายการลงทุนของโครงการต่างๆ มากมาย เพราะทุกโครงการภายใต้ MQDC มีจุดขายที่โดดเด่น ด้วยแนวคิด For All Well-Being ที่เน้นการสร้างความสุขให้ทุกชีวิตอย่างยั่งยืน
ซึ่งก็ทำให้โครงการที่พัฒนาโดย MQDC มี demand ในตลาดที่อยู่อาศัยสูง
และมีนักลงทุนต่างชาติสนใจร่วมลงทุนพัฒนาโครงการร่วมกับ MQDC
และการระดมทุนครั้งนี้คืออะไร
เราคงต้องติดตามข่าวจากบริษัทหลักทรัพย์ เคทีบี (ประเทศไทย) จำกัด (มหาชน) โทร 02-648-1111 ที่จะเปิดเผยในเร็วๆ นี้
References
-ศูนย์วิจัยอนาคตศึกษา ฟิวเจอร์เทลส์ แล็บ (FutureTales Lab)
-เอกสารข่าว บริษัทแมกโนเลีย ควอลิตี้ ดีเวล็อปเม้นต์ คอร์ปอเรชั่น จำกัด (MQDC)